
Fej vagy írás? A sérelemdíj érméjének két oldala: a személyes adatok védelméhez való jog megítélése az adatvédelmi jog és a polgári jog tükrében

Kulcsszavak: adatvédelem; személyiségi jogok; nem vagyoni sérelem
Jelen dolgozattal célom a személyes adatok mind adatvédelmi, mind polgári jogi aspektusainak bemutatása. Kiemelten kívánok foglalkozni a személyes adatok dogmatikai elhelyezésével, illetve megsértésének szankcióival. Úgy gondolom a téma relevanciáját támasztja alá az utóbbi években meghozott bírói döntések emelkedett száma, melyek elemzése szintén fontos részét képezi a dolgozatnak annak érdekében, hogy a jogérvényesítési lehetőségek működését is feltárjam az olvasó számára.
Munkám során elsősorban annak a kérdésnek a megválaszolására törekedtem, hogy az adatvédelmi szabályok megsértése jelenti-e automatikusan a polgári jogban ismert személyiségi jogok megsértését, különös tekintettel a személyes adatok védelméhez való jogra. Az Infotv. adatvédelmi szabályok megszegésével okozott személyiségi jogok megsértése esetén lehetőséget biztosít polgári per keretében sérelemdíj követelésére is, azonban ebben az esetben a kérelemhez kötöttség és a túlterjeszkedés tilalmából fakadóan a bíróságok kifejezetten odafigyelnek a jogalapként megjelölt szabályhelyekre.
Személyiségi jogsértésre hivatkozás esetén a személyiségi jog sérelmének fennálltát a bíróságok minden esetben a Ptk. rendelkezései alapján fogják megítélni. Amennyiben a felperes a Ptk-t jelölte meg a sérelemdíj megfizetésére kötelezés alapjául, úgy az alperes a megfizetés alóli mentesülését is a szerződésen kívül okozott kár szabályai szerint tudja bizonyítani. Ezzel szemben az Infotv. alapján adatkezelő felelőssége ebben a körben objektív, csupán a polgári jogban a szerződésszegéssel okozott kárnál megfigyelhető rendkívül szűk körben van lehetősége kimentésre.
Kifejezett figyelmet szentelek a dolgozatban a sérelemdíj megítélésének bírói gyakorlatára is, amely során véleményem szerint az európai uniós követelményeknek való megfelelés érdekében az Infotv-re alapított keresetek esetén a bíróságoknak a jelenleg kimunkált gyakorlattól eltérően kellene kezelniük a sérelemdíj kiszabásának szabályait. A GDPR az Unión belüli egyenlő jogérvényesítési lehetőségek biztosítása érdekében megkívánja, hogy nem vagyoni sérelem, így személyiségi jogsértés bekövetkezése esetén a bíróság mérlegelés nélkül, automatikusan adjon helyt a sérelemdíj megfizetése iránti igénynek, függetlenül az ügy esetleges bagatell jellegétől.



